***Тэма:* Зваротак у пісьмах**

***Мэты:***

* вучыць ужываць зваротак у пісьмовым маўленні, асабліва ў пісьмах, выдзяляць звароткі знакамі прыпынку;
* развіваць уменне выказваць свае адносіны да адрасата з дапамогай звароткаў;
* выхоўваць любоў да блізкіх , павагу да загінуўшых воінаў.

*Абсталяванне:* дошка, сшыткі, карткі, тлумачальны слоўнік беларускай мовы, мультымедыйная прэзентацыя, ноўтбук.

Эпіграф:

Вы бачылі лес,

дзе прагал скразны?

Скажыце, вы бачылі бор той,

дзе кожнай трэцяй няма сасны

ці сама меней – чацвёртай?

Гэта было і з народам маім.

Машына ваеннай навалы

прайшлася бязлітасна па ім,

і вакол прагалы, прагалы…

Анатоль Вярцінскі.

“Рэквіем па кожным чацвёртым”

***Ход урока***

**І. Арганізацыйны момант**

- Добры дзень, вучні. Сядайце. Як ваш настой? Гатовы да плённай працы?

**ІІ. Фармулёўка тэмы і мэты ўрока**

* Зачытайце, калі ласка, эпіграф і вызначце тэму, якой будзе прысвечаны наш урок*. (Вучні адзначаюць, што урок будзе прысвечаны ваеннай тэме.)*
* Правільна, мы звернемся да тэмы вайны. Сёння на ўроку мы разгледзім ролю звароткаў у пісьмах (гэта будуць пісьмы з фронту), паспрабуем самі напісаць пісьмы людзям, якія абаранялі нашу краіну ад фашысцкай навалы. Але спачатку праверым вашы веды па тэме “Зваротак”.

**ІІІ. Арфаграфічная хвілінка**

* *Спішыце словы, устаўляючы прапушчаныя літары. Не забывайце падкрэсліваць устаўленую літару.*

Дыспетчар, бухгалтар, гандаль, камп’ютар, лідар, менеджар, кандытар, прынтар, фламастар, шніцаль, прадзюсар, скутар, тостар.

*(У словах іншамоўнага паходжання з ненаціскнымі фінальнымі часткамі* ***-эль, -эр*** *у адпаведнасці з новай рэдакцыяй “Правіл беларускай арфаграфіі і пунктуацыі” пішуцца канцавыя фіналі* ***-аль, -ар****.*)

* *Абмяняйцеся сшыткамі і, гледзячы на экран, выпраўце памылкі. Хто растлумачыць нам правіла?* ***(Слайд 1 )***

**ІV. Актуалізацыя ведаў вучняў**

1. ***Прачытайце наступныя сказы і знайдзіце звароткі. (Слайд 2, 3 )***

Добрай раніцы, бабулечка!

О мой сынок! Як на чужыне ты жывеш далёкай?

Гэй вы, малыя, бягом дадому!

Чацвёрты, прыказана вяртацца назад.

Прывет вам, пушчы, сенажаці! Прымі, Дзвіна і Сож, паклон!

1. ***Адкажыце на пытанні:***

* ***Што называецца звароткам?****(Зваротак – гэта слова або спалучэнні слоў, якія абазначаюць таго, да каго звяртаюцца з мовай. )*
* ***Чым часцей за ўсё выражаюцца звароткі?*** *(Звароткі выражаюцца часцей за ўсё назоўнікамі, прыметнікамі, дзеепрыметнікамі і лічэбнікамі. )*
* ***На якія віды падзяляюцца звароткі?*** *(Звароткі могуць быць неразвітыя і развітыя (маюць пры сабе залежныя словы). Звароткі могуць быць аднародныя.)*
* ***Якое месца займаюць звароткі ў сказе?*** *(Звароткі могуць знаходзіцца ў пачатку,у сярэдзіне або ў канцы сказа.)*
* ***Раскажыце пра знакі прыпынку пры зваротках.****(Звароткі на пісьме аддзяляюцца коскамі. Калі зваротак стаіць ў пачатку сказа і вымаўляецца павышаным тонам з працяглай паўзай, то пасля яго ставіцца клічнік.)*
* ***З якой мэтай ужываюцца звароткі ў маўленні?*** *(Зваротак надае мове выразнасць, робіць яе больш эмацыянальнай. Шырока ўжываецца ў размове для таго, каб прыцягнуць ці падтрымаць увагу суразмоўцы, для выражэння ветлівасці, павагі і іншых адносін аўтара да адрасата ў пісьмах да родных, блізкіх і сяброў.)*

1. **Замацаванне раней вывучанага**
2. ***У якім са сказаў назоўнік можа быць і дзейнікам, і звароткам? (Знакі прыпынку не расстаўлены.) (Слайд 4)***

Янка у цябе ёсць яшчэ адзін аловак?

Я ўжо здаровы доктар.

Чаму бярозка нахілілася?

Мне татачка гуляць не хочацца.

1. ***Перабудуйце сказы так, каб дзейнікі сталі звароткамі.*** *(Можна выкарыстоўваць займеннікі.)* ***(Слайд 5)***

Дзяўчына прыйдзе на спатканне.

Дзяды маіх дзядоў жылі з нязломным духам.

Не пакіне прыёмнага брата асірацелая дзяўчына.

1. ***Графічны дыктант з наступнай узаемаправеркай. (Адзін вучань працуе на адваротным баку дошкі.)***
2. Я сярод вас, мае сябры, як у бары ўсё роўна.
3. Даражэнькая Дар’я Трафімаўна, вы мяне здзівілі, узрадавалі.
4. Радзіма мая дарагая! Красуйся і ў шчасці жыві!
5. Не шуміце, клёны маладыя, у цяністым парку над ракой.
6. Мы абавязаны жыццём вам, Брэста абаронцы.

* *Абмяняйцеся сшыткамі і, гледзячы на экран, выпраўце памылкі.* ***(Слайд 6)***

1. […, З, …]
2. [З, …]
3. [З! …]
4. […, З, …]
5. […, З]
6. ***Складзіце сказы па схемах (Слайд 7)***
7. [З, …]
8. […, З, …]
9. […, З]
10. [О З! …]
11. ***Развіццё маўлення***

* *У мінулым годзе наша краіна пачала падрыхтоўку да святкавання 70-й гадаўшчыны вызвалення Беларусі ад нямецка-фашысцкіх захопнікаў і Перамогі савецкага народа ў Вялікай Айчыннай Вайне. За гады вайны загінула многа людзей, з фронту не вярнуўся “кожны чацвёрты”. А як вы разумееце слова “фронт”? (Адказы вучняў). Давайце звернемся да тлумачальнага слоўніка беларускай мовы.*

1. ***Работа з тлумачальным слоўнікам.***

**Фронт,** -у, *месн.* -нце, *мн.* франты, -тоў, *м.* 1. Строй, лінія баявога распалажэння. 2. Месца баёў, раён ваенных дзеянняў; *параўн.* тыл. 3. Самае вялікае воінскае злучэнне ў ваенны час. *Трэці беларускі фронт.* 4. *перан.* Сфера, галіна грамадскай, гаспадарчай, культурнай дзейнасці. *Працоўны фронт.* ***(Слайд 8)***

1. ***Прачытайце ўрыўкі з асабістых пісьмаў байцоў і камандзіраў Чырвонай Арміі, якія загінулі ў час Вялікай Айчыннай Вайны. Знайдзіце ў тэксце звароткі, назавіце іх асобна пасля чытання пісьма. Таксама звярніце ўвагу на знакі прыпынку пры зваротках, на месца зваротка ў сказе і на тое, як з дапамогай зваротка аўтар выказвае свае адносіны да таго, каму піша.***
2. З пісьма яфрэйтара Васіля Насановіча да брата:

*Рыгорка, не сумуй.*

*Я спа****дз****яюся, што дажыву да перамогі. Толькі для гэтага трэба прыкласці шмат сілы і больш капаць з****я****млю, і хутчэй страляць па ворагу…*

1. З пісьма палкоўніка Віктара Паласухіна да сям’і:

*Прывітанне, дарагая, мілая, мая любімая Вольгачка, дзеткі!*

*Выбачайце, што доўга не пісаў: зараз часу стала менш, ідзем* ***на****перад, і дзень і ноч гонім і забіваем праклятых фашыстаў. Жадаю вам спакойнага, радаснага жы****цц****я. Чакайце мяне з перамогай.*

1. З пісьма чырвонаармейца Аляксандра Восіпава да бацькі:

*Здароў, дарагі татачка!*

*Я* ***ц****ябе вельмі прашу, калі са мной* ***што-небудзь*** *здарыцца, то дапамагай, калі ласка, маме, бо ёй будзе вельмі ця****ж****ка. Але гэта я так, на* ***ў****сякі выпадак. Я думаю, што буду жывы і здаровы.*

1. З пісьма снайпера Наталлі Гардзейчык:

*Мілая, харошая мая бабус****е****нька!*

*Дзякуй табе за твае надзвычай добрыя, цёплыя, ласкавыя і такія родныя пісьмы. Я* ***вельмі-вельмі*** *сумую без цябе, і* ***па-гэтаму*** *кожны радочак пісьма – гэта кавалачак пяшчоты, які прылятае да мяне* ***здалёк****…*

1. З пісьма лейтэнанта Рыгора Гурына:

*Дарагая і любімая, матулечка!*

*Прашу цябе аб адным –* ***не губляй*** *свайго здароўя. Навошта ты так хвалюешся? Табе трэба трымацца і спакойна пераносіць некаторыя* ***не****прыемнасці, якія нясе з сабою вайна.*

1. ***Запішыце ў сшыткі адзін з урыўкаў пісьма і запомніце, як афармляюцца звароткі ў пісьмах.*** *(Вучні спісваюць урыўкі ў сшыткі, гучыць песня “Тёмная ночь” кампазітара Н. Багаслоўскага на словы В. Агатава.)*
2. ***Школьнікі ваенных часоў вельмі часта пасылалі пісьмы незнаёмым байцам на фронт.******Зараз мы паспрабуем напісаць пісьмы ў мінулае, ужываючы пры гэтым звароткі. У якасці звароткаў вы можаце выкарыстоўваць словы і словазлучэнні, якія запісаны на дошцы:***

Дарагі баец, воін-вызваліцель, невядомы салдат, герой вайны, мужны наш абаронца.

*(Вучні пішуць пісьмы, гучыць музыка. Дзве-тры работы зачытваюцца ўслых.)*

1. ***Рэфлексія і падвядзенне вынікаў урока***
2. *Паспрабуйце, выкарыстоўваючы звароткі (звяртацца можна да вучняў, да настаўнікаў), падзяліцца сваімі ўражаннямі ад урока (што запомнілі, што даведаліся, што было новым).*
3. *Выстаўленне і каменціраванне адзнак.*
4. ***Дамашняе заданне***
5. *Пр. 275.*
6. *Выпісаць 7 сказаў са звароткамі з 17-га раздзела аповесці “Жураўліны крык” В. Быкава.*